CELEX: 32020D0153
Language: et
Date: 2020-02-03 00:00:00
Title: Komisjoni rakendusotsus (EL) 2020/153, 3. veebruar 2020, millega keelatakse Leedul anda kooskõlas määruse (EÜ) nr 1107/2009 artikli 53 lõikega 1 uuesti luba toimeainet tiametoksaami sisaldavate taimekaitsevahendite kasutamiseks suvirapsi puhul Phyllotreta spp. ja/või Psylliodes spp. vastu (teatavaks tehtud numbri C(2020) 464 all) (Ainult leedukeelne tekst on autentne) (EMPs kohaldatav tekst)

5.2.2020   
               
               
                  ET
               
               
                  Euroopa Liidu Teataja
               
               
                  L 33/19
               
            
         KOMISJONI RAKENDUSOTSUS (EL) 2020/153,
         3. veebruar 2020,
         millega keelatakse Leedul anda kooskõlas määruse (EÜ) nr 1107/2009 artikli 53 lõikega 1 uuesti luba toimeainet tiametoksaami sisaldavate taimekaitsevahendite kasutamiseks suvirapsi puhul Phyllotreta spp. ja/või Psylliodes spp. vastu
         (teatavaks tehtud numbri C(2020) 464 all)
         (Ainult leedukeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 53 lõike 3 punkti a,
         ning arvestades järgmist:
         
                     (1)
                  
                  
                     Komisjoni rakendusmäärusega (EL) nr 485/2013 (2) muudeti neonikotinoidide aineklassi kuuluvate toimeainete tiametoksaami, klotianidiini ja imidaklopriidi heakskiitmise tingimusi. Kõnealuse määruse artikliga 2 on keelatud nimetatud toimeaineid sisaldavate taimekaitsevahenditega töödeldud põllukultuuride seemnete müük ja kasutamine, välja arvatud kasvuhoones kasutatavad seemned. Sellest tulenevalt pidid liikmesriigid muutma nimetatud toimeaineid sisaldavate taimekaitsevahendite kehtivaid lube või need tühistama.
                  
               
                     (2)
                  
                  
                     Alates 26. veebruarist 2016 on Leedu vastavalt määruse (EÜ) nr 1107/2009 artikli 53 lõikes 1 sätestatud erandile eriolukordade puhul andnud korduvalt erakorralise loa, mis hõlmab seemnete töötlemist ning selliste seemnete müüki ja külvamist, mida on töödeldud nimetatud toimeaineid sisaldavate taimekaitsevahenditega. Erakorraliste lubade andmisest teavitati nõuetekohaselt komisjoni ja teisi liikmesriike.
                  
               
                     (3)
                  
                  
                     3. märtsil 2017 teavitas Leedu komisjoni kahest erakorralisest loast, mis kehtivad 1. märtsist 2017 kuni 28. juunini 2017 tiametoksaami sisaldava taimekaitsevahendi (CRUISER OSR) kasutamiseks suvirapsi puhul Phyllotreta
                        nemorum'i ja Psylliodes
                        chrysocephala vastu, ning klotianidiini sisaldava taimekaitsevahendi (MODESTO) kasutamiseks suvirapsi puhul Athalia rosae, Delia radicum'i, Phyllotreta spp. ja Psylliodes spp. vastu.
                  
               
                     (4)
                  
                  
                     Vastavalt määruse (EÜ) nr 1107/2009 artikli 53 lõikele 2 palus komisjon 15. septembril 2017 Euroopa Toiduohutusametil (edaspidi „toiduohutusamet“) hinnata mitme liikmesriigi, sealhulgas ka Leedu erakorralisi lube, mis on antud toimeaineid klotianidiini, imidaklopriidi ja tiametoksaami sisaldavate taimekaitsevahendite selliseks kasutamiseks, mis ei ole rakendusmäärusega (EL) nr 485/2013 enam lubatud, pidades silmas määruse (EÜ) nr 1107/2009 artikli 53 lõikes 1 sätestatud erakorralise loa andmise tingimusi.
                  
               
                     (5)
                  
                  
                     Leedu teavitas 1. märtsil 2018 veel kord erakorralise loa andmisest toimeainet tiametoksaami sisaldava taimekaitsevahendi CRUISER OSR kasutamiseks suvirapsi seemnete töötlemisel  Phyllotreta
                        nemorum'i ja Psylliodes
                        chrysocephala vastu ning selliste seemnete külvamiseks.
                  
               
                     (6)
                  
                  
                     Rakendusmäärusega (EL) nr 485/2013 kehtestatud piiranguid kinnitasid kolme asjaomase toimeaine puhul komisjoni rakendusmäärused (EL) 2018/783 (3), (EL) 2018/784 (4) ja (EL) 2018/785 (5). Need rakendusmäärused piiravad täiendavalt imidaklopriidi, klotianidiini ja tiametoksaami sisaldavate taimekaitsevahendite kasutamist, lubades kasutamist ainult insektitsiidina püsikasvuhoones või selliste seemnete töötlemiseks, mis on ette nähtud kasutamiseks ainult püsikasvuhoones. Lisaks peavad kasvatatavad kultuurid kogu elutsükli jooksul püsikasvuhoonesse jääma.
                  
               
                     (7)
                  
                  
                     Komisjoni palvel, millele on viidatud põhjenduses 4, koostas toiduohutusamet nelja kultuuri/kahjuri kombinatsiooni (mille puhul Leedu andis erakorralise loa) käsitleva tehnilise aruande, mis avaldati 21. juunil 2018 (6) ja milles toiduohutusamet jõudis järeldusele, et kahe kultuuri/kahjuri kombinatsiooni puhul on olemas taimekaitsevahend, mis sisaldab lubatud alternatiivseid sama toimemehhanismiga aineid; need kombinatsioonid olid suviraps / Phyllotreta spp. ja suviraps / Psylliodes spp. Üks taimekaitsevahend oli selline, et seda kasutati lisaks kombinatsioonile suviraps / Psylliodes spp., mille jaoks oli olemas alternatiiv, samaaegselt muude kultuuri/kahjuri kombinatsioonide puhul, nagu suviraps / Athalia rosae ja suviraps / Delia radicum, mille jaoks alternatiivset toimeainet sisaldavad taimekaitsevahendid ei olnud kättesaadavad.
                  
               
                     (8)
                  
                  
                     Seepärast leiab komisjon toiduohutusameti hinnangu põhjal, et Leedus ei täidetud määruse (EÜ) nr 1107/2009 artikli 53 lõikes 1 sätestatud tingimusi seoses toimeainet tiametoksaami sisaldava taimekaitsevahendi CRUISER OSR kasutamisega kultuuri/kahjuri kombinatsioonide suviraps / Phyllotreta spp. ja suviraps / Psylliodes spp. puhul, kuna need erakorralised load hõlmavad kultuuri/kahjuri kombinatsiooni, mille puhul on lubatud kasutada teist taimekaitsevahendit, mis sisaldab sama toimemehhanismiga alternatiivset toimeainet. Taimekaitsevahend, mis hõlmab kombinatsioone suviraps / Athalia rosae ja suviraps / Delia radicum, mille puhul on lubatud sama toimemehhanismiga alternatiivset toimeainet sisaldav taimekaitsevahend, hõlmas ka sama põllukultuuri teist kahjurit, mille puhul ei ole olemas alternatiivset toimeainet, ning sellest tulenevalt leiab komisjon, et selle taimekaitsevahendi kasutamine on suvirapsi puhul lubatav, kuna mitme taimekaitsevahendi kasutamist erinevate kahjurite tõrjeks ühe ja sama põllukultuuri puhul ei tohiks soodustada, kui seda on võimalik vältida.
                  
               
                     (9)
                  
                  
                     Sellest tulenevalt nõudis komisjon oma 16. juuli 2018. aasta kirjas Leedult kinnitust, et ta ei anna uuesti erakorralist luba taimekaitsevahendi CRUISER OSR, mis sisaldab toimeainet tiametoksaami, kasutamiseks kultuuri/kahjuri kombinatsioonide suviraps / Phyllotreta spp. ja suviraps / Psylliodes spp. puhul. Leedu jäi oma 17. septembril 2018 esitatud vastuses seisukohale, et vastavate erakorraliste lubade andmine on põhjendatud.
                  
               
                     (10)
                  
                  
                     Komisjon peab vajalikuks teha otsus, et Leedu ei tohi anda uuesti erakorralist luba toimeainet klotianidiini või tiametoksaami sisaldavate taimekaitsevahendite kasutamiseks kultuuri/kahjuri kombinatsioonide suviraps / Phyllotreta spp. ja suviraps / Psylliodes spp. puhul.
                  
               
                     (11)
                  
                  
                     Alaline taime-, looma-, toidu- ja söödakomitee ei ole eesistuja määratud tähtaja jooksul oma arvamust esitanud. Peeti vajalikuks rakendusakti olemasolu ning esimees esitas apellatsioonikomiteele täiendavaks aruteluks rakendusakti eelnõu. Apellatsioonikomitee ei esitanud oma arvamust,
                  
               ON VASTU VÕTNUD KÄESOLEVA OTSUSE:
         
            Artikkel 1
            Leedul keelatakse anda kooskõlas määruse (EÜ) nr 1107/2009 artikli 53 lõikega 1 uuesti luba toimeainet tiametoksaami sisaldavate taimekaitsevahendite kasutamiseks suvirapsi puhul kahjurite Phyllotreta spp. või Psylliodes spp. vastu.
         
         
            Artikkel 2
            Käesolev otsus on adresseeritud Leedu Vabariigile.
         
         
            Brüssel, 3. veebruar 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 309, 24. november 2009, lk. 1.
         
            (2)  Komisjoni 24. mai 2013. aasta rakendusmäärus (EL) nr 485/2013, millega muudetakse rakendusmäärust (EL) nr 540/2011 seoses toimeainete klotianidiini, tiametoksaami ja imidaklopriidi heakskiitmise tingimustega ning keelatakse neid toimeaineid sisaldavate taimekaitsevahenditega töödeldud seemnete kasutamine ja müük (ELT L 139, 25.5.2013, lk 12).
         
            (3)  Komisjoni 29. mai 2018. aasta rakendusmäärus (EL) 2018/783, millega muudetakse rakendusmäärust (EL) nr 540/2011 seoses toimeaine imidaklopriidi heakskiitmise tingimustega (
               ELT L 132, 30.5.2018, lk 31).
         
         
            (4)  Komisjoni 29. mai 2018. aasta rakendusmäärus (EL) 2018/784, millega muudetakse rakendusmäärust (EL) nr 540/2011 seoses toimeaine klotianidiini heakskiitmise tingimustega (ELT L 132, 30.5.2018, lk 35).
         
            (5)  Komisjoni 29. mai 2018. aasta rakendusmäärus (EL) 2018/785, millega muudetakse rakendusmäärust (EL) nr 540/2011 seoses toimeaine tiametoksaami heakskiitmise tingimustega (ELT L 132, 30.5.2018, lk 40).
         
            (6)  EFSA toetav väljaanne 2018:EN-1421.